**Likumprojekta „Grozījumi likumā „Par interešu konflikta novēršanu valsts amatpersonu darbībā”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Finanšu ministrijas, Valsts ieņēmumu dienesta (turpmāk – VID) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai veicinātu sabiedrības uzticēšanos valsts amatpersonu darbībai, mazinātu korupcijas riskus, kā arī efektīvāk novērstu pārkāpumus un piemērotu atbildību valsts amatpersonu darbībā, nepieciešams veikt grozījumus normatīvajos aktos.  Darbība sabiedrības interesēs ir viens no valsts pārvaldes pamatprincipiem. Uzsverot katras valsts amatpersonas lomu šī principa īstenošanā, Valsts pārvaldes iekārtas likums nosaka, ka, pildot valsts pārvaldes funkcijas, valsts amatpersonai nav savu interešu. Likuma ”Par interešu konflikta novēršanu valsts amatpersonu darbībā” (turpmāk – Likums) mērķis ir nodrošināt valsts amatpersonu darbību sabiedrības interesēs, novēršot jebkuras valsts amatpersonas, tās radinieku vai darījumu partneru personiskās vai mantiskās ieinteresētības ietekmi uz valsts amatpersonas darbību, veicināt valsts amatpersonu darbības atklātumu un atbildību sabiedrības priekšā, kā arī sabiedrības uzticēšanos valsts amatpersonu darbībai.  Likums nosaka, ka valsts amatpersonas veic savus pienākumus godīgi un apzinīgi un lēmumus pieņem, nevadoties pēc personīgām interesēm vai vēlmes gūt materiālu vai citādu labumu. Valsts amatpersonu deklarēšanās sistēmai ir nozīme tikai tādā gadījumā, ja deklarēšanās pienākumu izpilda visas valsts amatpersonas un valsts amatpersonu deklarācijās iekļautā informācija ir patiesa. Valsts amatpersonu deklarēšanās sistēma ir instruments, kas atbalsta:   * interešu konflikta novēršanu valsts amatpersonu darbībā, nodrošinot informāciju par ar valsts amatpersonām saistītām personām un valsts amatpersonu darījumiem; * valsts nodokļu politikas īstenošanu, nodrošinot informāciju par valsts amatpersonu mantisko stāvokli; * sabiedrības informēšanu, lai sabiedrība varētu līdzdarboties valsts amatpersonu darbības tiesiskuma uzraudzībā.   Pašreizējā VID un Korupcijas novēršanas un apkarošanas biroja (turpmāk – KNAB) pieredze un analīze saistībā ar valsts amatpersonu deklarācijām liecina, ka ir vairāki problēmjautājumi, kuru risināšana var ļaut uzlabot valsts amatpersonu deklarācijās iekļauto ziņu pārbaudi un veicināt valsts amatpersonu darbības atklātību.  Šobrīd ir apgrūtināta valsts amatpersonu liela apmēra skaidras naudas uzkrājumu efektīva pārbaude. Valsts amatpersonas deklarācijā nav jānorāda tās personas, ar kurām valsts amatpersonas dzīvo kopā un ar kurām tām ir kopīga (nedalīta) saimniecība, ja tās nav radinieki. Netiek arī savlaicīgi saņemta informācija par aizdevumiem, saņemtajiem dāvinājumiem un mantojumiem.  Likumprojekts paredz, ka **valsts amatpersonas deklarācijās nepubliskojamajā daļā turpmāk būs jānorāda arī tās personas vārds, uzvārds un personas kods, ar kuru amatpersona dzīvo kopā un ar kuru tai ir kopīga (nedalīta) saimniecība**, bet, kas nav tās radinieks šā likuma izpratnē, kurš ir norādāms valsts amatpersonas deklarācijā.  Saskaņā ar Likuma 24.panta pirmās daļas 1.punktu šobrīd valsts amatpersonas deklarācijā ir jānorāda sava laulātā, vecāku, brāļu, māsu un bērnu vārds, uzvārds un radniecība. Saskaņā ar Likumā doto termina skaidrojumu interešu konflikts valsts amatpersonas darbībā ir situācija, kurā valsts amatpersonai, pildot valsts amatpersonas amata pienākumus, jāpieņem lēmums vai jāpiedalās lēmuma pieņemšanā, vai jāveic citas ar valsts amatpersonas amatu saistītas darbības, kas ietekmē vai var ietekmēt šīs valsts amatpersonas, tās radinieku vai darījumu partneru personiskās vai mantiskās intereses.  Atbilstoši augstāk minētajam Likuma mērķim, kā arī Likuma 21.panta pirmās daļas 1.punktā noteiktajam pienākumam valsts amatpersonai nekavējoties rakstveidā sniegt informāciju augstākai valsts amatpersonai vai koleģiālajai institūcijai par pašas, savu radinieku vai darījumu partneru mantisko vai citu personisko ieinteresētību kādas darbības veikšanā, kura ietilpst tās amata pienākumos, valsts amatpersona sniedz informāciju par personīgo ieinteresētību attiecībā uz pieņemto lēmumu, ja pieņemtā lēmuma rezultātā pati valsts amatpersona gūst mantisku vai citu personisku labumu. Ievērojot minēto, likumprojekts paredz valsts amatpersonām noteikt pienākumu valsts amatpersonas deklarācijā norādīt arī personu, ar kuru amatpersona dzīvo kopā un ar kuru tai ir kopīga (nedalīta) saimniecība, lai tādējādi mazinātu iespēju valsts amatpersonām legalizēt noziedzīgā ceļā iegūtus līdzekļus. Šobrīd ar Likuma regulējumu ir ieviests mehānisms, kas neļauj valsts amatpersonai pieņemt lēmumus attiecībā uz personām, ar kurām to vieno tiesiska saikne – radniecība. Taču, lai efektīvāk sasniegtu likuma mērķi, novēršot valsts amatpersonas interešu konfliktus, tai realizējot amata pilnvaras arī attiecībā uz citām personām, proti, personām, ar kurām ir tuvas attiecības (dzīvo kopā) un ir kopīga saimniecība, nepieciešams paplašināt likumā ietverto regulējumu arī uz šīm personām, proti, darīt kontrolējošām institūcijām zināmu to personu, kas nav valsts amatpersonas radinieks, taču, ņemot vērā to savstarpējās attiecības, amatpersonai var izveidoties interešu konflikts. Valsts amatpersona, veicot darbības attiecībā uz personu, ar kuru amatpersona dzīvo kopā un ar kuru tai ir kopīga (nedalīta) saimniecība, nevar būt objektīva, jo atrodas personisko vai mantisko interešu ietekmē. Jebkuras darbības, ko valsts amatpersona, pildot amata pienākumus, veic attiecībā uz sevi, saviem radiniekiem, personu, ar kuru amatpersona dzīvo kopā un ar kuru tai ir kopīga (nedalīta) saimniecība, vai darījuma partneriem, rada aizdomas par valsts amatpersonas darbību personisko un mantisko interešu ietekmē, grauj sabiedrības uzticēšanos valsts amatpersonu darbībai, līdz ar to valsts pārvaldes darbībai kopumā.  Nenoliedzami radniecība ietver arī Civillikumā balstītu mantisko tiesību pastāvēšanu, piemēram, tiesības mantot, atbildēt par saistībām, darījumu slēgšanu, kā arī citām tiesībām un atvieglojumiem, kas rodas personu radniecības rezultātā. Taču fakts, ka personas ir likumiski noformējušas savas saistības vai nav, un to, vai personas vispār kaut kādā veidā likumiski var noformēt savas attiecības vai nevar, un to, cik tuva ir viņu savstarpējā saikne, šādā gadījumā nemaina interešu konflikta iespējamību.  Tādējādi personu, kuras dzīvo kopā un kurām ir kopīga mājsaimniecība ar valsts amatpersonu (neatkarīgi no to radniecības, cita veida tuvuma pakāpes un tiesiski noformētām vai nenoformētām attiecībām), loks sistēmiski iekļaujas interešu konflikta regulējumā, kā arī neparedz dažādu attieksmi pret salīdzināmos apstākļos esošām personām.  Personu atrašanās partnerattiecībās ir uzskatāma par faktu, kas pats par sevi valstī, ņemot vērā atbilstoša normatīvā regulējumu neesamību, nenodibina nekādas tiesiskas attiecības, nerada pienākumus un tiesības, kā arī sekas starp partneriem vai pret trešajām personām, taču tas neizslēdz interešu konflikta iespējamību valsts amatpersonu darbībā.  Kā vairākkārtīgi atzinusi Satversmes tiesa, Eiropas Cilvēktiesību tiesa un Eiropas Savienības tiesa, privātās dzīves ierobežojums attaisnojams, ja tas ir noteikts ar likumu, nepieciešams demokrātiskā sabiedrībā leģitīmu mērķu sasniegšanai un ir samērīgs ar tā mērķi.  Tādējādi Satversmes tiesa ir norādījusi, lai konstatētu, vai ierobežojumi pamattiesību īstenošanai atbilst Satversmes 116.panta prasībām, nepieciešams noskaidrot, vai   1. pamattiesību ierobežojums ir noteikts ar likumu; 2. ierobežojumam ir leģitīms mērķis; 3. ierobežojums ir samērīgs ar tā leģitīmo mērķi.   (Satversmes tiesas 2002.gada 20.maija spriedums lietā Nr.2002-01—03).  Nav šaubu, ka ierobežojumu paredzēts noteikt ar likumu. Valsts amatpersona ir fiziskā persona, kura ir pilnvarota pieņemt un sagatavot pārvaldes lēmumu, kas regulē konkrētās publiski tiesiskās attiecības ar citu iestādi vai valsts amatpersonu, vai ar privātpersonu (it īpaši - administratīvais akts). Jau šobrīd normatīvais regulējums nosaka personām, kurām ir piešķirts valsts amatpersonas statuss, papildu atbildību un atklātību pret valsti. Proti, atbilstoši Likuma 24.panta pirmās daļas 1.punktam valsts amatpersona valsts amatpersonas deklarācijā norāda sava laulātā, vecāku, brāļu, māsu un bērnu vārdu, uzvārdu un radniecību, lai tādējādi apliecinātu, ka valsts amatpersona savus pienākumus veic godīgi un apzinīgi un viņas pieņemtos lēmumus neietekmē personiskās intereses un vēlme gūt materiālu vai citādu labumu Likumā ir noteikti ierobežojumi valsts amatpersonai, tās radiniekiem un darījumu partneriem, kā piemēram, valsts amatpersonai, tās radiniekiem un darījumu partneriem noteikts līgumu slēgšanas ierobežojums (11.pants), valsts amatpersonai un tās radiniekiem noteikts komercdarbības ierobežojums (10.pants).  Ievērojot Likuma mērķi, ir jāparedz normatīvais regulējums, nosakot iespēju kontrolējošām iestādēm pārliecināties, ka valsts amatpersona sava amata pienākumu izpildē darbojas tikai un vienīgi valsts un sabiedrības interesēs, nevis sevis, savu radinieku vai kādas citas personas, ar kuru amatpersona dzīvo kopā un ar kuru tai ir kopīga (nedalīta) saimniecība, personiskajās vai mantiskajās interesēs, līdz ar to pastarpināti arī savās interesēs, jo, uzlabojoties šādas personas mantiskajam stāvoklim, varētu uzlaboties arī valsts amatpersonas labklājība.  Likumprojekts paredz valsts amatpersonām noteikt pienākumu valsts amatpersonas deklarācijas nepubliskojamajā daļā norādīt arī personu, ar kuru amatpersona dzīvo kopā un ar kuru tai ir kopīga (nedalīta) saimniecība, lai tādējādi mazinātu iespēju valsts amatpersonām legalizēt noziedzīgā ceļā iegūtus līdzekļus un kontrolējošās iestādes saņemtu informāciju par patieso valsts amatpersonas mantisko stāvokli.  Jānorāda, ka valsts amatpersonu deklarāciju iesniegšana, publiskošana un pārbaude ir būtisks instruments valsts amatpersonas interešu konfliktu un nelikumīgi iegūto ienākumu legalizēšanas ierobežošanā.  Valsts amatpersonu deklarēšanas sistēma ir instruments, kas paredz atbalstīt interešu konflikta novēršanu, nodrošinot informāciju par ar valsts amatpersonām saistītām personām un valsts amatpersonu darījumiem.  Likumprojekts paredz, ka valsts amatpersona pati sniedz informāciju par personu, ar kuru tā dzīvo kopā un ir kopīga (nedalīta) saimniecība, tādējādi, norādot iespējamo personīgo ieinteresētību. Valsts amatpersonu deklarācijā norādītās ziņas par radiniekiem tiek salīdzinātas ar informāciju no Iedzīvotāju reģistra. Valsts amatpersonu deklarācijā norādītā informācija par personu, ar kuru amatpersona dzīvo kopā un ar kuru tai ir kopīga (nedalīta) saimniecība, tiks pārbaudīta, salīdzinot valsts amatpersonu deklarācijā norādīto informāciju ar Nodokļu informācijas sistēmā esošajiem datiem.  Likumprojektā iekļautais regulējums vērsts uz to, lai valsts amatpersona sava amata pienākumu izpildē darbotos tikai un vienīgi valsts un sabiedrības interesēs. Turklāt atbilstoši Likumā iekļautajam regulējumam un Likuma mērķim jau šobrīd tiek vērtēta šādu personu saikne ar valsts amatpersonu, pārbaudot, vai amatpersona nav interešu konfliktā, veicot amata pienākumus, attiecībā uz šādām personām.  Senāts  ir atzinis, ka Likums nepārprotami noteic minimālo robežu, kādā var rasties interešu konflikta situācija. Proti, lai iestātos interešu konflikta situācija, pietiek ar iespējamību, ka ietekme var rasties. Senāts arī norādījis, ka valsts amatpersonām kā vienotas valsts pārvaldes sastāvdaļai, pildot dienesta pienākumus, ir jādarbojas sabiedrības interesēs, tādējādi gūstot sabiedrības uzticību, un jānovērš jebkādas šaubas par iespējamu valsts amatpersonas ieinteresētību konkrēta lēmuma vai rīcības rezultātā, proti, jānovērš interešu konflikta situācijas iespējamība. Līdz ar to valsts amatpersonas vairāk kā jebkuras citas personas ir pakļautas dažādiem ierobežojumiem un atrodas pastiprinātā sabiedrības uzmanības lokā (Senāta 2006.gada 21.septembra sprieduma (lietā Nr.SKA-394/2006) 8.punkts, *Senāta 2009.gada 26.marta sprieduma lietā SKA-68/2009 10.punkts, 2012.gada 13.janvāra sprieduma lietā SKA-45/2012 9.punkts*).  Ņemot vērā, ka ir nepieciešams atturēt valsts amatpersonas no iesaistīšanās lēmumu pieņemšanā vai citu pienākumu izpildē, kas var ietekmēt arī personas, ar kuru amatpersona dzīvo kopā un ar kuru tai ir kopīga (nedalīta) saimniecība, mantiskās intereses, kuru rezultātā var mainīties arī valsts amatpersonas mantiskais stāvoklis, nav šaubu, ka paredzētajam **regulējumam ir leģitīms mērķis – sabiedrības labklājības aizsardzība**, jo sabiedrība ir ieinteresēta, ka valsts pārvalde strādā tās interesēs un ir godprātīga. Tādējādi secināms, ka minētā tiesību norma neaizskar personas pamattiesības.  Šobrīd vairākos Latvijas Republikas tiesību aktos jau tiek lietots šāds vārdu savienojums “persona, ar kuru dzīvo kopā un ar kuru ir kopīga (nedalīta) saimniecība”, proti, Kriminālprocesa likums (piemēram, 52. un 87.pants) nosaka personas, kurām ir kopīga saimniecība, Latvijas Sodu izpildes kodekss (45.pants) paredz, ka ar brīvību atņemšanu notiesātais var tikties ar personu, ar kuru bijusi kopēja saimniecība vai ir kopīgs bērns, Krimināllikuma 22.pants nosaka, ka par iepriekš neapsolītu slēpšanu un neziņošanu neatbild persona, ar kuru noziegumu izdarījusi persona dzīvo kopā un ar kuru tai ir kopīga (nedalīta) saimniecība). Turklāt minētais vārdu savienojums ir lietots arī Krimināllikuma 22., 43., 48. un 303.pantā. Piemēram, saskaņā ar Komerclikuma (139.3pants) regulējumu balss tiesību ierobežojumi ir noteikti tam valdes loceklim, kurš ir ieinteresētā padomes locekļa radinieks vai persona, ar kuru viņam ir kopīga saimniecība. Tāpat termins “kopīga saimniecība” ir minēts Ministru kabineta 2010.gada 30.marta noteikumu Nr.299 “Noteikumi par ģimenes vai atsevišķi dzīvojošas personas atzīšanu par trūcīgu” 19.1. un 19.3.apakšpunktā.  Savukārt atbilstoši likumam “Par valsts noslēpumu” un tam pakārtotajiem Ministru kabineta 2004.gada 6.janvāra noteikumiem Nr.21 “Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētas informācijas aizsardzības noteikumi” personām, lai saņemtu atļauju pieejai valsts noslēpumam, ir pienākums aizpildīt aptaujas lapu, norādot informāciju arī par personu, ar kuru faktiski dzīvo kopā. Atbilstoši minēto noteikumu 21.6.apakšpunktā noteiktajam, ja aptaujas lapā norādītā informācija mainās, personām ir pienākums mēneša laikā par to rakstveidā paziņot kompetentai institūcijai. Tādējādi personām, lai saņemtu atļauju pieejai valsts noslēpumam, jau šobrīd noteikts pienākums sniegt informāciju par kopdzīves partneri, neskatoties uz to, vai to savstarpējās attiecības ir tiesiski nostiprinātas vai nav, un šāds pienākums netiek uzskatīts par ierobežojošu un nesamērīgu attiecībā pret sasniedzamo mērķi.  Likumprojekta izpratnē “*dzīvo kopā”* nozīmē pāra attiecībām pielīdzināma kopdzīve, nevis, piemēram, kopīga mājokļa īrēšana ar paziņu vai draugu. *Kopīga saimniecība* nozīmē, ka personas, kopā dzīvojot, kopīgi uztur savu mājokli – kopīgi saimnieko. Kopīga saimniecība sevī ietver viena vai abu kopdzīves partneru izdevumu segšanu par uzturu, mājokli, transportu (“kopīgs maks”), kā arī par kopīgu saimniecību liecina kopīga kustamā (piemēram, automašīna) vai nekustamā (piemēram, dzīvoklis) īpašuma piederība vai lietošana. Uz Likumprojektā minētajām personām nevar attiecināt kopmītnēs dzīvojošās personas, vai personas, ar kurām tiek kopīgi īrēts nekustamais īpašums, kur katrs maksā sev noteikto īres maksu par īrējamo telpu, jo šādos gadījumos nevar uzskatīt, ka amatpersonai ir kopīgi izdevumi, proti ir “kopīgs maks” ar personām, kuras tajā pašā nekustamajā īpašumā arī īrē telpu.  Vienlaikus, izvērtējot likumprojektā paredzētā grozījuma atbilstību Satversmes 106.pantam – personas tiesībām brīvi izvēlēties nodarbošanos atbilstoši savām spējām un kvalifikācijai, secināms, ka norma neierobežo valsts amatpersonu tiesības turpināt savu nodarbošanos izvēlētajā amatā.  Tāpat jānorāda, ka personu, ar kuru ir kopīga (nedalīta) saimniecība, iespējams konstatēt, tikai izvērtējot faktiskos apstākļus.  Ņemot vērā, ka noteiktos gadījumos valsts amatpersona dzīvo kopā un tai ir nedalīta saimniecība ar tā paša dzimuma pārstāvi, kā arī to, ka sabiedrības aizspriedumu dēļ šo informāciju darba kolektīvā vai sabiedrībā bieži vien izvairās atklāt, un tā nav salīdzināma ar ziņām, piemēram, par laulāto, māti, tēvu, pilngadīgu bērnu, kas jānorāda publiskojamā daļā, kā arī to, ka šāda informācija var kļūt par pamatu netiešai diskriminācijai, kā arī iespējami tiesvedību riski, informāciju par personu ar kuru valsts amatpersona dzīvo kopā un ir kopīga saimniecība, norādāma deklarācijas nepubliskojamajā daļā.  Ņemot vērā, ka valsts amatpersonai ir tiesības pieņemt citiem saistošus lēmumus, rīkoties ar valsts mantu vai naudu, kā arī konfidenciālu informāciju, lai izvairītos no iespējamā interešu konflikta, saskaņā ar Likumā iekļauto regulējumu valsts amatpersonas nedrīkst pieņemt lēmumus vai veikt citas amata darbības, kas skar viņu pašu, radinieku vai darījumu partneru intereses. Valsts amatpersonai ir pienākums rīkoties sabiedrības nevis savās personiskajās interesēs. Tādējādi, lai valsts amatpersonai novērstu iespēju, izmantojot savu dienesta stāvokli, īstenot kādus sev tuvas personas (kas šobrīd Likumā vēl nav atrunātas) mērķus un līdz ar to uzlabot savu materiālo stāvokli, likumprojekts **paredz Likumā iekļautos ierobežojumus, kas valsts amatpersonai ir noteikti attiecībā pret tās radiniekiem, attiecināt arī uz personu, kura dzīvo kopā ar amatpersonu un ar kuru tai ir kopīga saimniecība**. Jāņem vērā, ka Likuma mērķis nav konstatēt un novērst interešu konflikta sekas, bet gan iespēju, ka šāda situācija varētu rasties, tādējādi secināms, ka šādu ierobežojumu noteikšana uzskatāma par samērīgu un lietderīgu.  Likuma 11.panta otrā daļa, kas nosaka, ka valsts amatpersona nedrīkst izdot administratīvos aktus, veikt uzraudzības, kontroles, izziņas vai sodīšanas funkcijas, slēgt līgumus vai veikt citas darbības attiecībā uz saviem darījumu partneriem arī divus gadus pēc līgumisko attiecību izbeigšanās, tiek papildināta, nosakot analoģisku ierobežojumu uz personām, ar kurām ir šķirta laulība, un uz personām, ar kurām valsts amatpersona dzīvojusi kopā un ar kuru tai ir bijusi kopīga (nedalīta) saimniecība. Šis ierobežojums iekļauts, pamatojoties uz kontroles procesā konstatēto, proti, ka valsts amatpersona attiecībā uz minētajām personām arī pēc attiecību izbeigšanās, izdodot administratīvo aktu, ir personīgi ieinteresēta.  Projekts paredz precizēt Likumā noteiktās prasības attiecībā uz **valsts amatpersonu deklarācijā norādāmo informāciju par skaidrās un bezskaidrās naudas uzkrājumiem**. Lai būtu nepārprotami skaidrs, ka valsts amatpersonu deklarācijā ir norādāma visa kopējā skaidrās un bezskaidrās naudas uzkrājumu summa (proti, saskaitot bezskaidras un skaidras naudas uzkrājumu kopā), ja tas pārsniedz 20 minimālās mēnešalgas, likumprojekts paredz tehnisku precizējumu, papildinot konkrētajā pienākumā minēto “skaidras un bezskaidras naudas uzkrājuma summu” ar vārdu “kopējo”.  Projekts paredz **liegumu valsts amatpersonām uzkrāt skaidru naudu, kas pārsniedz 20 minimālās mēnešalgas**. Šī grozījuma mērķis ir mazināt iespēju valsts amatpersonām legalizēt noziedzīgā ceļā iegūtus līdzekļus, kā arī novērst iespēju nākotnē pieņemt kukuli (materiālu vērtību, mantisku vai citāda rakstura labumu), iepriekš norādot skaidras naudas uzkrājumus valsts amatpersonu deklarācijā. Nosakot valsts amatpersonai maksimālo iespējamo skaidras naudas uzkrājuma apmēru, tika ņemts vērā jau šobrīd Likumā noteiktais 20 minimālo mēnešalgu slieksnis, kuru likumdevējs ir noteicis attiecībā uz darījumu, parādsaistību, aizdevumu un uzkrājumu deklarēšanu. Zemāka naudas summa kā 20 minimālās mēnešalgas nebūtu vērtējama kā risks valsts amatpersonas prettiesiskai un negodīgai rīcībai.  Par 2015.gadu VID ir iesniegtas **56 529** valsts amatpersonas kārtējā gada deklarācijas. Skaidras naudas uzkrājumi, kas uz 2015.gada 31.decembri pārsniedza 20 Ministru kabineta noteiktās minimālās mēnešalgas jeb 7200 EUR (*2015.gadā minimālā alga bija 360 EUR),* ir norādīti **1381 valsts amatpersonu deklarācijā jeb 2,4% gadījumu**, no tām:   * uzkrājumi no 7200 - 20 000 *EUR* ir norādīti 1064 deklarācijās (77%); * uzkrājumi no 20 001 – 50 000 *EUR* ir norādīti 258 deklarācijās (18,7%); * uzkrājumi lielāki par 50 000 *EUR* ir norādīti 59 deklarācijās (4,3%).   Lielākais norādītais skaidras naudas uzkrājums valsts amatpersonas kārtējā gada deklarācijā par 2015.gadu uz 2015.gada 31.decembri ir bijis 450 000,00 EUR.  Tiesību norma paredz, ka valsts amatpersona nevar uzkrāt skaidru naudu tādā apmērā, kas pārsniedz 20 minimālās mēnešalgas, proti, arī veicot kādus darījumus, jāievēro, ka no konta, lai veiktu tūlītēju darījumu, var izņemt finanšu līdzekļus, tomēr vienlaikus jāņem vērā, ka šāds liegums skaidras naudas uzkrājumam pastāv.  Turklāt Saeimā 2016.gada 23.novembrī ir atbalstīts likumprojekts “Grozījumi likumā “Par nodokļiem un nodevām””, kas paredz, ka fiziskai personai, kas neveic saimniecisko darbību, nav atļauts veikt skaidrā naudā darījumu, kura summa pārsniedz 7200 euro (neatkarīgi no tā, vai darījums notiek vienā operācijā vai vairākās operācijās). Tādējādi faktiski darījumi skaidrā naudā tiek ierobežoti. Skaidras naudas izmantošana ir saistīta ar paaugstinātu darījumu nedeklarēšanu un nodokļu nemaksāšanas risku. Ierobežojot skaidras naudas darījumus, tiek mazināta iespēja veikt krāpnieciskus darījumus un iespēja legalizēt nelikumīgi iegūtus līdzekļus.  Tiesību norma ietver Satversmes 105. pantā paredzēto pamattiesību ierobežojumu.  Tādējādi jānoskaidro, vai pamattiesību ierobežojums ir konstitucionāls, proti:   1. vai tas ir noteikts ar likumu, 2. vai ierobežojumam ir leģitīms mērķis, 3. vai ierobežojums atbilst samērīguma principam.   Nav šaubu, ka ierobežojumu paredzēts noteikt ar likumu.  Samērīguma princips noteic, ka tad, ja publiskā vara ierobežo personas tiesības un likumiskās intereses, ir jāievēro saprātīgs līdzsvars starp sabiedrības un indivīda interesēm. Lai konstatētu, ka samērīguma princips ir ievērots, jānoskaidro, vai likumdevēja izraudzītie līdzekļi ir piemēroti leģitīmo mērķu sasniegšanai, vai nav saudzējošāku līdzekļu šo mērķu sasniegšanai un vai likumdevēja rīcība ir atbilstoša jeb proporcionāla. Ja, izvērtējot tiesību normu, tiek atzīts, ka tā neatbilst kaut vienam no šiem kritērijiem, tā neatbilst arī samērīguma principam un ir prettiesiska. Likumprojekts paredz ierobežot valsts amatpersonu, nosakot, ka skaidras naudas uzkrājumus var veidot ne vairāk kā 20 minimālo algu apmērā. Tiesību norma ir sagatavota, ņemot vērā valsts amatpersonu deklarācijās uzrādīto informāciju, no kuras secināms, ka valsts amatpersonu uzkrājumu lielu daļu veido skaidra nauda, kuras izcelsmes legalitātes noskaidrošanai nepieciešams liels resursu patēriņš, turklāt lielas skaidras naudas uzkrājumi var radīt šaubas par valsts amatpersonas godīgumu. 20 minimālās mēnešalgas ir pietiekoši liela summa, lai mazinātu krāpniecisku darījumu iespējamību, tai skaitā, novērstu un apkarotu noziedzīgi iegūtu līdzekļu legalizāciju.  Tādējādi tiktu veicināta noziedzīgu nodarījumu atklāšana un līdz ar to sabiedrības, drošības, interešu un labklājības aizsardzība. Egils Levits ir norādījis, ka sabiedrības labklājība kā leģitīms mērķis visupirms aptver sabiedrības kopējās materiālās labklājības aspektus. Tādēļ ar šo leģitīmo mērķi pieļaujams attaisnot dažādus pasākumus, kas vērsti uz sabiedrības kopējo materiālo labumu palielināšanu vai pārdalīšanu starp sabiedrības locekļiem (sk. Levits E. Cilvēktiesību piemērošanas pamatjautājumi Latvijā. Grāmata: Cilvēktiesības pasaulē un Latvijā. Dr. Inetas Ziemeles redakcijā. Rīga: Izglītības soļi, 2000).  Regulējumā valsts amatpersonas tiesības ierobežotas sabiedrības interesēs, radot vienu no priekšnoteikumiem, likumpārkāpumu, tajā skaitā noziedzīgi iegūtu līdzekļu legalizācijas novēršanai. Līdz ar to ierobežojumam ir leģitīms mērķis - sabiedrības drošība, un tādējādi regulējumā paredzētais līdzeklis ir piemērots leģitīma mērķa sasniegšanai.  Tiesību normās noteiktais tiesību ierobežojums ir pieļaujams, ja tas nepieciešams, turklāt nav nekādu citu līdzekļu, kuri būtu tikpat iedarbīgi un kurus izvēloties pamattiesības tiktu ierobežotas mazāk. Vērtējot to, vai leģitīmo mērķi var sasniegt arī citādi, jāņem vērā, ka saudzējošāks līdzeklis ir nevis jebkurš cits, bet tikai tāds līdzeklis, ar kuru var sasniegt leģitīmo mērķi vismaz tādā pašā kvalitātē (lieta Nr.2004-18-0106; Nr.2010-70-01).  Tiesiskā regulējuma uzdevums ir panākt taisnīgu līdzsvaru starp personas interesēm un valsts interesēm - pienākumu cīnīties pret likumpārkāpumiem un noziedzīgi iegūtu līdzekļu legalizēšanu. Šajā gadījumā citi alternatīvi varianti, lai sasniegtu mērķi, ir mazāk samērīgi un nav vienlīdz efektīvi. Likumprojekta izstrādes gaitā tika vērtēts priekšlikums noteikt pienākumu valsts amatpersonai sniegt un pamatot publiskas institūcijas vadītāja vai valsts amatpersonas tiešā vadītāja pieprasītās ziņas, kas nepieciešamas institūcijā strādājošo valsts amatpersonu deklarāciju izvērtēšanai. Tomēr vērtējot, secināts, ka valsts amatpersonas vadītājam var nebūt specifiskas zināšanas, lai varētu objektīvi izvērtēt savā padotībā esošā darbinieka valsts amatpersonu deklarācijā norādītās ziņas un turklāt uzliktais pienākums nebūtu samērīgs. Turklāt jānorāda, ka valsts amatpersona netiek ierobežota uzkrāt savus naudas līdzekļus, bet gan ir noteikts tikai naudas uzkrājuma veids, kas nodrošinātu naudas līdzekļu izsekojamību. Noteiktā tiesību norma nevar būt vērtējama kā pārmērīgs ierobežojums valsts amatpersonai – naudas uzkrājumus veikt bankas kontā, jo, lai gan atbilstoši Darba likuma 70.pantam darba samaksa ir izmaksājama skaidrā naudā un darba devējam ir tiesības izmaksāt darba samaksu bezskaidrā naudā ar pārskaitījumu tikai tad, ja darbinieks un darba devējs par to ir vienojušies, atalgojumu par valsts amatpersonas amata pienākuma pildīšanu valsts amatpersona saņem ar pārskaitījumu savā bankas kontā, nevis skaidrā naudā. Praksē darba samaksas izmaksas veids skaidrā naudā ir novecojis, jo tas, salīdzinot ar bezskaidras naudas pārskaitījuma veikšanu, ir sarežģīts un mazefektīvs, tādēļ praksē gan darba devējam, gan darba ņēmējam ērtāk ir vienoties par darba samaksas izmaksu bezskaidrā naudā ar pārskaitījumu.  Turklāt valsts amatpersonu skaits, kam uz šo brīdi skaidras naudas uzkrājums pārsniedz 20 minimālās mēnešalgas (minēts iepriekš anotācijā), ir niecīgs. Tādējādi secināms, ka tiesību norma atbilst Satversmes 105.pantam, jo labums, ko gūst sabiedrība, ir lielāks par indivīdam noteiktiem ierobežojumiem.  Turklāt skaidras naudas darījumu ierobežošana ir viens no pasākumiem, kas ietverts Valsts iestāžu darba plānā ēnu ekonomikas ierobežošanai 2016.- 2020.gadam. Likumprojekts paredz pārejas laiku, proti, vienu kalendāro mēnesi, lai valsts amatpersona saviem skaidrā naudā uzkrātajiem finanšu līdzekļiem, kuri pārsniedz 20 minimālās mēnešalgas, mainītu glabāšanas kārtību, proti, rastu citu risinājumu, lai tiktu izpildīta likumprojektā noteiktā tiesību norma par skaidras naudas uzkrājuma ierobežojumu. Saņemot skaidrā naudā līdzekļus kā dāvinājumu vai mantojumu, kuru summa pārsniedz noteikto ierobežojumu, valsts amatpersonai saprātīgā termiņā, t.i., pēc iespējas ātrākā laikā, saņemtie skaidrā naudā finanšu līdzekļi jāpārvērš bezskaidrā naudā, tādējādi nodrošinot tiesību normu ievērošanu.  Projekts paredz jaunu pienākumu **valsts amatpersonām iesniegt papildu deklarācijas, kas saturēs informāciju par to veiktajiem darījumiem, piemēram, saņemtajiem dāvinājumiem un mantojumu, izsniegtu vai saņemtu aizdevumu, kuru vērtība pārsniedz 20 minimālās mēnešalgas.**  Lai mazinātu iespēju valsts amatpersonām legalizēt noziedzīgā ceļā iegūtus līdzekļus un kontrolējošās valsts institūcijas savlaicīgi saņemtu informāciju par valsts amatpersonas mantiskā stāvokļa izmaiņām laika periodā starp Likumā noteikto pienākumu iesniegt valsts amatpersonas deklarāciju, nepieciešams Likumā noteikt publiskas personas institūcijā nodarbinātām valsts amatpersonām pienākumu iesniegt informāciju par tās veiktajiem darījumiem, kā piemēram, saņemtajiem dāvinājumiem un mantojumu, izsniegto vai saņemto aizdevumu, kas pārsniedz 20 minimālās mēnešalgas. Nosakot slieksni, no kura ir darījums jādeklarē, tika ņemts vērā jau šobrīd Likumā noteiktais 20 minimālo mēnešalgu slieksnis, kas ir noteikts attiecībā uz darījumu, parādsaistību, aizdevumu un uzkrājumu deklarēšanu. Minētā tiesību norma neattiecas uz tādiem darījumiem, kas veikti amata savienošanas kārtībā saimnieciskās darbības ietvaros.  Šobrīd starp darījuma brīdi un deklarēšanas pienākumu ir iespējama nobīde laikā līdz pat gadam, kas kavē operatīvu informācijas pārbaudi. Paredzēts, ka informāciju par veikto darījumu valsts amatpersona VID iesniegs ar papildu deklarāciju mēneša laikā no darījuma brīža. Papildu deklarācijā sniegtā informācija ir jāuzrāda arī valsts amatpersonas kārtējā gada deklarācijā.  Likumprojekts risina arī problēmu par atbildības un pienākumu sadalījumu par valsts amatpersonu deklarācijās iekļauto ziņu pārbaudēm starp VID un KNAB, kas norādīta Valsts kontroles ziņojumā ”Vai valsts amatpersonu deklarāciju iesniegšana, pārbaude un publiskošana ir efektīva?” (2015).  Likumprojekts paredz papildināt **VID veicamās funkcijas attiecībā uz valsts amatpersonu deklarāciju pārbaudēm ar pienākumu salīdzināt informāciju ar citām VID datu bāzēm**.  Līdzšinējā VID īstenotā valsts amatpersonu deklarāciju pārbaudes kārtība ir balstīta uz deklarācijas aizpildīšanas kārtības ievērošanas pārbaudi. No 2015.gada 16.aprīļa tā daļēji tiek veikta automātiski. Automātiski, izmantojot VID izstrādātus filtrus, tiek pārbaudīts aptuveni 70% valsts amatpersonu deklarāciju. VID Valsts amatpersonu datu informācijas sistēma, saņemot valsts amatpersonu iesniegtās deklarācijas, pēc noteiktiem deklarāciju pārbaudes kritērijiem (filtriem), deklarācijas (izņemot atsevišķu valsts amatpersonu kategoriju iesniegtās deklarācijas) automātiski akceptē. Tās valsts amatpersonu deklarācijas, kuras sistēma nav akceptējusi, izskata VID darbinieki. Valsts amatpersonu deklarācijas izskatīšanas procesā tiek pārbaudītas deklarācijā norādītās ziņas. Tajos gadījumos, kad valsts amatpersonu deklarācijā tiek konstatēta deklarācijas aizpildīšanas kārtības neievērošana, norādītās ziņas tiek salīdzinātas ar iepriekš iesniegtajās valsts amatpersonu deklarācijās norādītajām ziņām.  Padziļinātas pārbaudes tiek veiktas manuālā veidā šādos gadījumos:   * ja VID nodokļu kontroles struktūrvienība, veicot fiziskās personas ienākumu atbilstību izdevumiem, ir konstatējusi valsts amatpersonu deklarācijā norādīto ziņu neatbilstības; * ja saņemts juridiskas vai fiziskas personas iesniegums vai sūdzība par valsts amatpersonas iespējami neprecīzi norādītām ziņām valsts amatpersonas deklarācijā; * ja saņemts kontrolējošo institūciju (KNAB, Drošības policija u.c.) iesniegums; * ja saņemts valsts amatpersonas iesniegums saistībā ar valsts amatpersonu deklarācijas precizēšanu pēc likumā noteiktā termiņa.   Saņemot citu personu iesniegumu par iespējami nepatiesi norādītām ziņām valsts amatpersonas deklarācijā, VID veic valsts amatpersonu deklarāciju pārbaudes, izmantojot VID datu noliktavas sistēmu. Informācija valsts amatpersonas deklarācijā tiek salīdzināta ar informāciju no citām VID informācijas sistēmām, piemēram, ar informāciju no iedzīvotāju ienākuma nodokļu deklarācijām, mantiskā stāvokļa deklarācijām. Ņemot vērā, ka Likumā tieši un nepārprotami ne KNAB, ne VID nav noteikts pienākums pārbaudīt valsts amatpersonu deklarācijās norādīto ziņu patiesumu, KNAB un VID savā starpā ir vienojušies, ka, pildot katrai institūcijai likumā noteiktās funkcijas valsts amatpersonu deklarāciju pārbaudē, lai nodrošinātu valsts amatpersonu saukšanu pie administratīvās atbildības:  1) gadījumos, kad KNAB, atbilstoši kompetencei veicot valsts amatpersonām noteikto ierobežojumu un aizliegumu ievērošanas kontroli, konstatēs valsts amatpersonas deklarācijā nepatiesu ziņu norādīšanu, KNAB nosūtīs informāciju VID lēmuma pieņemšanai administratīvā pārkāpuma lietā;  2) gadījumos kad VID, veicot attiecībā uz valsts amatpersonām nodokļu administrēšanas pasākumus saskaņā ar likumu "Par nodokļiem un nodevām" un likumu "Par Valsts ieņēmumu dienestu" iegūst ziņas par valsts amatpersonu mantisko stāvokli, kas atšķiras no valsts amatpersonas deklarācijā norādītā, VID atbilstoši Latvijas Administratīvo pārkāpumu kodeksa 215.1pantā noteiktajai kompetencei izskata šā kodeksa 166.27 pantā paredzēto administratīvo pārkāpumu lietas.  KNAB kompetencē ietilpst valsts amatpersonām noteikto ierobežojumu un aizliegumu ievērošanas kontrole, tādējādi KNAB valsts amatpersonu deklarācijas izmanto, lai veiktu pārbaudes par valsts amatpersonas ieņemtajiem amatiem, amatu savienošanu. Šīs pārbaudes KNAB veic plānveida pārbaužu ietvaros, kā arī, ja saņemti privātpersonu iesniegumi, sūdzības vai kontrolējošo institūciju informācija. Gan VID, gan KNAB veic pārbaudes atbilstoši savai kompetencei. KNAB ir pienākums pārbaudīt, vai deklarācijā ir norādītas ziņas, kas liecina par Likumā noteikto ierobežojumu un aizliegumu pārkāpšanu, kā arī likumā noteikto pienākumu nepildīšanu. Savukārt VID pārbauda, vai deklarācija ir iesniegta un aizpildīta noteiktajā kārtībā.  Šis likumprojekts paredz, ka VID turpmāk papildus būs arī tiesības veikt valsts amatpersonu deklarācijā norādītās informācijas salīdzināšanu ar citu tās rīcībā esošo informāciju. VID tiks izstrādāts kontroles mehānisms, kad sistēma pēc noteiktiem kritērijiem atlasīs “aizdomīgās” valsts amatpersonu deklarācijas. Šīs “aizdomīgās” valsts amatpersonu deklarācijas visos gadījumos tiks pārbaudītas pēc būtības, salīdzinot ar citu VID rīcībā esošo informāciju. Vienlaikus tiek paredzēts VID savstarpēji saistīt kontroles procesus, tostarp valsts amatpersonu deklarāciju pārbaudes ar iedzīvotāju ienākumu deklarāciju pārbaudēm, un būtisku neatbilstību gadījumā tiktu veikta pārbaude par fiziskās personas ienākumu atbilstību izdevumiem. Veicot valsts amatpersonu deklarācijā norādīto ziņu pārbaudi, t.i., salīdzinot ar VID rīcībā esošo informāciju, ir plašāks veicamo darbību apjoms, ar būtiski lielāku efektivitāti, nekā pārbaudot tikai valsts amatpersonu deklarācijas aizpildīšanas kārtību. Valsts amatpersonu deklarācijās norādīto ziņu pārbaudes ir nozīmīga deklarēšanas sistēmas sastāvdaļa, jo, tikai veicot šādas pārbaudes, tiktu nodrošināts, ka pieejama patiesa un pārbaudīta informācija par valsts amatpersonas ienākumiem, mantisko stāvokli un darījumiem.  Pēc grozījumu spēkā stāšanās VID pastāvīgi veiks valsts amatpersonu deklarācijā norādīto datu atbilstību, salīdzinot ar VID rīcībā esošo informāciju, tai skaitā, veicot pārbaudes pēc saņemtajiem iesniegumiem, sūdzībām. Ņemot vērā, ka, veicot valsts amatpersonu deklarācijā norādīto ziņu pārbaudi, salīdzinot ar VID rīcībā esošo informāciju, ir plašāks veicamo darbību apjoms, šādi pārbaudīto valsts amatpersonu deklarāciju skaits sākotnēji būs mazāks (bet ar būtiski lielāku efektivitāti, jo daļēji pēc būtības tiks pārbaudīts valsts amatpersonas mantiskais stāvoklis), nekā pārbaudot tikai valsts amatpersonu deklarācijas aizpildīšanas kārtību.  Likumprojekts paredz noteikt pienākumu VID pēc valsts amatpersonu deklarācijas iesniegšanas veikt deklarācijā iekļauto datu salīdzināšanu ar VID rīcībā esošo informāciju. Ja tiek konstatēta valsts amatpersonas deklarācijā ziņu neatbilstība, VID nosūta atbilstošai institūcijai vai savai struktūrvienībai informāciju tālākai rīcībai. Tās valsts amatpersonu deklarācijas, kuras sistēma nav akceptējusi, kā arī tās valsts amatpersonu deklarācijas, kurām noteikta manuāla izskatīšana, izskata VID darbinieki. Tajos gadījumos, kad valsts amatpersonu deklarācijā sniegtā informācija norāda uz iespējami nepilnīgi vai neprecīzi sniegtām ziņām, VID darbinieks informē valsts amatpersonu deklarācijas iesniedzēju par iespējami pieļauto pārkāpumu deklarācijas aizpildīšanā. Iesniedzējam valsts amatpersonu deklarāciju ir tiesības precizēt mēnesi pēc deklarācijas publiskojamās daļas publiskošanas. Ja likumā noteiktais termiņš valsts amatpersonu deklarācijas precizēšanai ir pagājis, tad tiek lemts par lietvedības uzsākšanu administratīvā pārkāpuma lietā. Valsts amatpersonu deklarāciju pārbaužu veikšana tiek nodrošināta VID ietvaros, iesaistot VID nodokļu kontroles struktūrvienību vai VID Finanšu policijas pārvaldi.  Projekts paredz, ka turpmāk **VID EDS iesniegtām valsts amatpersonu deklarācijām būs juridisks spēks arī bez paraksta.**  Likuma 24.panta ceturtā daļa noteic, ka valsts amatpersonu deklarācijā sniegtās informācijas pilnīgumu un patiesumu valsts amatpersonas deklarācijas iesniedzējs apstiprina ar parakstu un norāda valsts amatpersonu deklarācijas aizpildīšanas datumu.  No 2014.gada 1.jūnija valsts amatpersonām tiek nodrošināts, ka valsts amatpersonu deklarācijas iesniedzējam ir iespēja valsts amatpersonu deklarāciju iesniegt, izmantojot [www.latvija.lv](http://www.latvija.lv) un internetbanku sniegtos pakalpojumus, tādējādi faktiski neparakstot valsts amatpersonu deklarāciju.  Saskaņā ar likuma “Par nodokļiem un nodevām” 15.panta pirmās daļas 3.punktā noteikto nodokļu deklarācijām vai informatīvajām deklarācijām, kas iesniegtas, izmantojot VID elektroniskās deklarēšanas sistēmu, ir juridisks spēks arī tad, ja tās nesatur rekvizītu “paraksts”.  Ņemot vērā minēto un to, ka arī valsts amatpersonas deklarācijas kopš 2014.gada 1.jūnija VID elektroniskās deklarēšanas sistēmā tiek iesniegtas, tās neapliecinot ar parakstu, Likumā nepieciešams noteikt, ka valsts amatpersonu deklarācijai, kas iesniegta, izmantojot VID elektroniskās deklarēšanas sistēmu, ir juridisks spēks arī tad, ja tā nesatur rekvizītu “paraksts”. Iesniedzot valsts amatpersonu deklarāciju, izmantojot VID elektroniskās deklarēšanas sistēmu, valsts amatpersonu deklarācijas iesniedzējs apliecina, ka valsts amatpersonu deklarācijā norādītās ziņas ir pilnīgas un patiesas. |
| 3. | Projekta izstrādē iesaistītās institūcijas | VID, KNAB  Pirms attiecīgā likumprojekta izstrādes gan VID, gan Finanšu ministrijā notika sanāksmes ar Finanšu ministrijas, Tieslietu ministrijas, KNAB un VID pārstāvju piedalīšanos.  Sanāksmēs tika izvērtēts priekšlikums veikt valsts amatpersonu deklarācijās sniegto ziņu pārbaudes. Tādējādi likumprojekts paredz noteikt pienākumu VID pēc valsts amatpersonu deklarācijas iesniegšanas veikt valsts amatpersonu deklarācijā iekļauto datu salīdzināšanu ar VID rīcībā esošo informāciju. Ja tiek konstatēta valsts amatpersonas deklarācijā ziņu neatbilstība, VID nosūta atbilstošai institūcijai vai savai struktūrvienībai informāciju tālākai rīcībai. Sanāksmē tika pausts viedoklis, ka nepieciešams noregulēt to, ka valsts amatpersonai valsts amatpersonu deklarācijā ir jānorāda persona, ar kuru tā faktiski dzīvo kopā un ar kuru ir kopīga saimniecība, kā arī tika diskutēts par jautājumu, vai iestādes vadītājam būtu jāuzliek pienākums nodrošināt tā institūcijā strādājošo valsts amatpersonu deklarācijas publicējamās sadaļas sākotnējo izvērtēšanu un pēc izvērtēšanas sniegt informāciju KNAB. Tāpat tika diskutēts, vai papildu deklarācijā, kuru paredzēts iesniegt mēneša laikā no veiktā darījuma, nebūtu iesniedzama KNAB. |
| 4. | Cita informācija |  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums attiecas uz valsts amatpersonām, kurām saskaņā ar Likumu un Ministru kabineta 2002.gada 22.oktobra noteikumiem Nr.478 „Kārtība, kādā aizpildāmas, iesniedzamas, reģistrējamas un glabājamas valsts amatpersonu deklarācijas un aizpildāmi un iesniedzami valsts amatpersonu saraksti” ir jāiesniedz valsts amatpersonu deklarācijas.  Uz 2017.gada 1.janvāri valsts amatpersonu skaits ir 57 645.  Likumprojekta tiesiskais regulējums netieši skars personas, ar kuru amatpersona dzīvo kopā un ar kuru tai ir kopīga (nedalīta) saimniecība, jo valsts amatpersonai valsts amatpersonu deklarācijas nepubliskojamajā daļā būs jānorāda minētās personas vārds, uzvārds, personas kods un attiecību statuss. Tāpat regulējums ietekmēs - saistībā ar to, ka amatpersonas nedrīkstēs pieņemt lēmumus vai veikt citas amata darbības, kas skar ne tikai viņu pašu, radinieku vai darījumu partneru intereses, bet arī personas, ar kuru amatpersona dzīvo kopā un ar kuru ir kopīga saimniecība, intereses. Ziņas par personu, ar kuru amatpersona dzīvo kopā un ar kuru tai ir kopīga (nedalīta) saimniecība, valsts amatpersonas kārtējā gada amatpersonas deklarācijā sniedz par stāvokli uz kārtējā kalendārā gada, par kuru sniedz deklarāciju, 31.decembri. |
| 2. | Tiesiskā regulējuma ietekme uz tautsaimniecību un administratīvo slogu | Turpmāk valsts amatpersonām būs pienākums mēneša laikā pēc veiktā darījuma, piemēram, saņemta vai izsniegta aizdevuma, vai saņemta matojuma vai dāvinājuma, kas pārsniedz 20 minimālās mēnešalgas, iesniegt papildu deklarāciju. Papildu deklarāciju varēs iesniegt tāpat kā valsts amatpersonu kārtējo gada deklarāciju, izmantojot VID elektronisko deklarēšanas sistēmu.  Ņemot vērā, ka likumprojekts paredz pienākumu valsts amatpersonai valsts amatpersonas deklarācijas nepubliskojamajā daļā norādīt personas, ar kuru valsts amatpersona dzīvo kopā un ar kuru tai ir kopīga (nedalīta) saimniecība, tikai vārdu, uzvārdu, personas kodu un attiecību statusu (amatpersonas deklarācijā norādot personu, skaidro, ka minētā persona ir persona, ar kuru dzīvo kopā un ar kuru ir kopīga saimniecība) valsts amatpersonai administratīvais slogs uzskatāms par nenozīmīgu.  Administratīvais slogs saistībā ar ierobežojumu, kas valsts amatpersonai jāievēro attiecībā uz tās radiniekiem, attiecināšanu uz personu, kura dzīvo ar valsts amatpersonu kopā un ar kuru tai ir kopīga saimniecība, arī nevar tikt uzskatīts par nozīmīgu, ņemot vērā, ka jau šobrīd atbilstoši Likuma mērķim praksē tiek vērtēta šādu personu saikne ar valsts amatpersonu, pārbaudot, vai valsts amatpersona nav interešu konfliktā, veicot amata pienākumus, attiecībā uz šādām personām, jo šādu attiecību pastāvēšana neizslēdz interešu konflikta iespējamību. Turklāt, lai sasniegtu Likuma mērķi – nevis konstatēt un novērst interešu konflikta sekas, bet gan iespēju, ka šāda situācija varētu rasties, administratīvais slogs, kas rodas saistībā ar likumprojektā iekļauto regulējumu, uzskatāms par samērīgu. |
| 3. | Administratīvo izmaksu monetārs novērtējums | Noteiktajam pienākumam valsts amatpersonai sniegt informāciju VID mēneša laikā pēc notikušā darījuma nav aprēķināms administratīvo izmaksu monetārais novērtējums, jo nav zināms, cik šādu gadījumu varētu būt.  Valsts kontrole 2015.gadā veiktās revīzijas ziņojumā “Vai valsts amatpersonu deklarāciju iesniegšana, pārbaude un publiskošana ir efektīva” ir norādīts, ka VID tieši attiecināmās izmaksas 2015.gadā vienas valsts amatpersonas deklarācijas apstrādei sastādīja 7.58 EUR. Papildu deklarācijas apstrādes izmaksas paredzams, ka būs mazākas, ņemot vērā, ka papildu deklarācijā paredzēti tikai divi punkti, kuros būs nepieciešams norādīt informāciju - “Deklarācijas iesniedzēja dati” un “Deklarācijas iesniedzēja veiktie darījumi, ja to summa pārsniedz 20 Ministru kabineta noteiktās minimālās mēnešalgas”.  Savukārt VID papildu pienākuma – deklarācijā norādītās informācijas salīdzināšana ar VID rīcībā esošo informāciju - nodrošināšanai būtiskākās izmaksas veidosies, veicot informācijas sistēmu izmaiņu realizāciju t.i., izstrādājot algoritmus, kas salīdzinās, izvērtēs un atlasīs deklarācijas, kurās būs konstatētas neatbilstības vai saturēs iespējams kādus riska faktorus. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (euro) | | |
| **2018.gads** | **2019.gads** | **2020.gads** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpo-jumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nepieciešamie līdzekļi izmaiņu veikšanai VID informācijas sistēmās tiks nodrošināti no VID dotācijas budžetā piešķirtā finansējuma. Likumprojekta tehniskai īstenošanai VID būs nepieciešami līdzekļi 130 178 EUR apmērā, kas ir izmaksas attiecībā uz papildu deklarācijas ieviešanu, tai skaitā izmaksas Valsts amatpersonu deklarāciju informācijas sistēmai – 57 446 EUR, Elektroniskās deklarēšanas sistēmai – 12 342 EUR, VID publiskojamo datu bāzei – 6 171 EUR, Datu noliktavas sistēmai – 18 941 EUR, Krimināllietu uzskaites sistēmai – 35 278 EUR. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešami grozījumi likumā “Par Valsts ieņēmumu dienestu””, paredzot VID ierēdņiem uzdevumu pārbaudīt valsts amatpersonu deklarācijas, valsts amatpersonu sarakstus un to grozījumus atbilstoši Likumā noteiktajai kompetencei.  Nepieciešami grozījumi Ministru kabineta noteikumos Nr.478 “Kārtība, kādā aizpildāmas, iesniedzamas, reģistrējamas un glabājamas valsts amatpersonu deklarācijas un aizpildāmi un iesniedzami valsts amatpersonu saraksti”, pielāgojot noteikumus likumprojektā noteiktajām normām, proti, lai noteiktu valsts amatpersonu deklarācijā papildu norādāmās informācijas apjomu. |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |  |  |  |
| --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | |
| 1. | Saistības pret Eiropas Savienību | Projekts šo jomu neskar | |
| 2. | Citas starptautiskās saistības | Likumprojekts atbilst Eiropas Cilvēka tiesību un pamatbrīvību aizsardzības konvencijas 8. pantam. Arī no Eiropas Cilvēka tiesību un pamatbrīvību aizsardzības konvencijas, līdzīgi arī kā no Satversmes, izriet, ka tiesības uz privātās un ģimenes dzīves neaizskaramību nav absolūtas – tās var ierobežot, lai aizsargātu valsts ekonomiskās labklājības intereses, sabiedrisko kārtību, drošību un citus mērķus, ja vien ierobežojums ir samērīgs ar sasniedzamo mērķi. Likumprojektā reglamentēto ierobežojumu samērīgums (atbilstība Satversmei) analizēts anotācijas I sadaļā.  Likumprojektā iekļautās tiesību normas atbilst arī Eiropas Cilvēka tiesību un pamatbrīvību aizsardzības konvencijas 1.protokolam. | |
| 3. | Cita informācija | Nav | |
| **VI. Sabiedrības līdzdalība un šīs līdzdalības rezultāti** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojektu 2016.gada 20.jūlijā publicēta Finanšu ministrijas mājas lapā sadaļā “Sabiedrības līdzdalība”. |
| 2. | Sabiedrības līdzdalība projekta izstrādē | Diskusiju dokuments |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Normatīvā akta izpildi nodrošinās VID, KNAB, Satversmes aizsardzības birojs un Ministru prezidents vai viņa pilnvarotā persona. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Netiks veidotas nedz jaunas institūcijas, nedz reorganizētas vai likvidētas esošās institūcijas.  Likumprojekta izpilde tiks nodrošināta esošo cilvēkresursu ietvaros. |
| 3. | Cita informācija | Nav |

Finanšu ministre D.Reizniece-Ozola

Finanšu ministrijas valsts sekretāre B.Bāne

Vanaga 67083901,

[inese.vanaga@fm.gov.lv](mailto:inese.vanaga@fm.gov.lv)